نرونڈوکیں لوگبانُک
رجانک : سئید رئیسی
آدینَگ بزگرے اَت، آئی ءِ لوگبانک سکّیں بدزبان ءُ نرونڈوکے اَت . آدینگ ھر وھدے کہ لوگ ءَ ات، بید چہ بانک ءِ رپَٹگاں دگہ چیزے نہ اشکت ئےِ . ھمئے ھاتر ءَ آئی ءَ وتی گیشتریں وھد ءُ پاس کشار ءُ ڈگار ءِ سر ءَ گواز اینت . یکے روچے آ ڈگار ءَ ننگار کنگ ءَ ات ، زال ءَ سبارگ آورت .
آدینگ ءَ گوک مچ ءِ کُنٹ ءَ بست وت مچ ءِ ساھگ ءَ نشت ءُ سبارگ ءِ ورگ ءَ لگ اِت.
بے نرونڈگ ءَ بانک ءِ وھد ءُ پاس نہ گوست اَنت. آئی ءَ نرونڈگ ءُ بدزبانی بِندات کت . اناگھی گوک ءَ لگتے مان شان اِت. لگت زال ءِ سر ءَ لگ اِت. لگت ھنچو ترند ات کہ جنین جاہ پہ جاہ بیران بوت.
جنین ءِ گُسل دات ءُ کپن اِش کت. میتگ ءِ مردم پہ آدینگ ءِ دلداری دیگ ءَ آئی ءِ کر ءَ آتک انت . وھدے جنین آدم آئی ءِ کِرّ ءَ آتک اَنت، آیان گپ جت ، آدینگ ءَ وتی سر برز ءُ جھل سراینت ءُ گوشے آیانی گپان ءَ منّگ ءَ ات ، بلے وھدے مردیں آدم آئی ءِ کرّ ءَ آتک اَنت ،آیان آدینگ ءِ گوش ءَ چیزے گوشت ،آئی ءَ وتی سر چپ ءُ راست سر اینت ، گوشے ٱیانی گپان ءَ رد کنگ ءَ ات .
میتگ ءِ ملا کہ اے ندارگ ءَ چارگ ءَ ات ، آدینگ ءِ کر ءَ آتک ءُ گوشت ئےِ : دیر انت من ترا چارگ ءَ آں ، وھدے جنین آدم تئی کرّ ءَ آتک اَنت تو چہ آیانی گپاں وتی وشنودی درشاں کت ، بلے وھدے مردیں آدم آتک انت تو چہ آیانی گپاں وتی نارازی زاھر کت. پرچے ءَ تو چوش کت !! ؟
آدینگ ءَ درائینت : وھدے جنین آدم منی کرّ ءَ آتک انت ، آیاں منی لوگبانک تاریپ دات ، آئی ءِ ساڑاھِت ، گوشت اش کہ چتوریں وش گپتاریں جنے بوتگ.. من آیانی گپانی پد ءَ وتی سر اینت ءُ گوشت ، جی بلکل ھنچوش انت کہ شما گوشگ ءَ ات … بلے وھدے میتگ ءِ مردیں آدم منی کرّ ءَ آتک انت گوشت اش تو چتور وشبھت ئے کہ ترا چشیں ڈڈیں گوکے ھست انت، گوک ءَ گوں ما بھا نہ کن ئے؟
من ھم آیانی پسو ءَ گوشت : اناں ھجبر اے کار ءَ نہ کناں ،اے گوگ بھایی یے نہ انت…